钦定古今图书集成/明伦汇编/官常典/第727卷 > 锺季玉 潘方
## 钦定古今图书集成/明伦汇编/官常典/第727卷 > 锺季玉 潘方

按《宋史忠义传》：“季玉，饶州乐平人。淳祐七年，举进士，
调为都大坑冶属，改知万载县。淮东制置使李庭芝
荐之，迁审计院，改宗正寺簿，又迁枢密院编修，出知
建昌军。会有旨江西和籴，季玉至郎才半年，属岁旱，
度其经赋不能办，请于朝，和籴得减三之一，还提举
常平。未几，改转运判官，皆不赴。后以江西转运判官”
强起之，郡大胥以贿败，前使百计护之，季玉卒穷治，
投岭表。俄以秘书丞召还，遭前使构谗而封驳之，改
都大提点坑冶。北兵渡江，季玉徙寓建阳，兵至，不屈，
死之。有潘方者，温州平阳人，宝祐四年进士，调监庆
元府市舶。庆元降附，方不屈，赴水死。